钦定古今图书集成/明伦汇编/家范典/第080卷 > 唐杜氏通典 > 《亡姑渭南县尉陈君夫人权厝志》
## 钦定古今图书集成/明伦汇编/家范典/第080卷 > 唐杜氏通典 > 《亡姑渭南县尉陈君夫人权厝志》

柳宗元

唐贞元十七年九月六日甲子，前渭南县尉颍川陈
君之夫人河东柳氏终于平康里。将终，告于陈君曰：
“吾生四十有四年，为陈氏介妇九年，谨饬不怠，以至
于此，命也。既成妇矣，宜祔于皇姑，从兆于三原。然而
不幸中道而有痼疾，既不及养于舅姑，又不得佐于
蒸尝，生君之子，不期月而殒。尝谓君宜有贵位，而不
克见，执亲之丧，不得终纪，皆天谴之大者也。且愿杀
礼以成吾私，迩先夫人之墓而窆我焉。将俟君之不
讳，而归复于正，其可也。”陈君乃卜十二月十八日，权
厝于城南，原曰栖凤，如夫人之志。且以时日甲子，授
于宗元曰：“子之姑，孝于家，移于我之长；睦于族，施于
我之党。是用宾而礼之，如益者之友，今则去我已矣，
吾无以报焉。他日尝谓子悫而文，愿以为志，庶幸而
有知，将安子之为也。苌无恨矣。呜呼！贵不必贤，寿不
必仁，天之不可恃也久矣。”遂哭而受命，书夫人之世，
以记于兹石。夫人六代祖讳庆，五代祖讳旦，位皆至
宰相。高祖讳楷，为济州刺史。曾祖讳某，为徐州长史。
祖讳某，为清池令。考讳某，为临卭令。妣李氏，赵郡赞
皇人。其他则俟改葬而后备。